钦定古今图书集成/理学汇编/文学典/第138卷 > 《奏广州结好使事由奉诏书谢恩状》
## 钦定古今图书集成/理学汇编/文学典/第138卷 > 《奏广州结好使事由奉诏书谢恩状》

裴次元

“右，臣伏奉某月日手诏，令臣速具前件官本末事由
闻奏。臣去月日谨具某官归本道事以闻。某月日奏
官至，伏奉某月日手诏，所奏某官寻赴广州事宜，具
详本末，想宜知悉者。”臣伏以纶綍下于紫霄，明命光
于沧海，荣深感极，宠洽心惊，周章失图，欢畅交集。顾
臣鄙劣，沗寄藩维，无补涓埃，累更凉燠。矧兹地远，敢
望恩加。日月照临之明，无幽不烛；乾坤生成之德，在
物莫遗。岂期奏报常仪，特降诏书慰抚，事逾等列，喜
迈恒情。伏以轩墀一违，岁序三变，谬职愧深于星琯，
荷恩思拜于彤庭。厕清列于班行，峨冠剑而何日？守
炎荒之遐服，甘瘴疠以婴身。怀死节之丹诚，愿生还
于绛阙。每承存谕之命，更切攀恋之心。臣不胜感恩
欢跃屏营之至。